Drogheda
Store norske leksikon,Geografi,Verdens geografi,Europa,Irlands geografi
Drogheda er en havneby i Irland, i provinsen Leinster, Louth fylke, ved elven Boyne, 6 kilometer fra munningen i Irskesjøen, 40 kilometer nord for Dublin. Byen hadde 40 956 innbyggere i 2016, mens hele byområdet teller om lag 83 000 innbyggere.
Drogheda har en voksende industri der flere internasjonale selskaper har etablert seg, blant annet Coca-Cola. Industrien preges ellers av tekstil-, metall-, sement- og elektronisk industri, destilleri- og bryggerivirksomhet.Byen ble grunnlagt på begynnelsen av 900-tallet av danske vikinger, og var engelsk handelssenter på 1300- og 1400-tallet. Drogheda ble tatt av Cromwell i 1649 og innbyggerne brutalt nedslaktet. Ved Boyne, 5 kilometer utenfor byen, seiret Vilhelm 3 over Jakob 2 i 1690.I senmiddelalderen var Drogheda erkebispesete, og det finnes flere ruiner av gamle bymurer, kirker og klostre. Sør for byen ligger gravplassen Newgrange som står på UNESCOs verdensarvliste. Les mer i Store norske leksikon Irlands geografi Irlands historie